Matovič, Igor, poslanec NR SR (2024-02-27):
Ešte som chcel dopísať status, ale však ten počká. Áno, sú chlapi, ktorí ženy považujú len za objekt svojho sexuálneho záujmu. Sú chlapi, ktorí v päťdesiatke opustia svoju milujúcu manželku a vrhnú sa do náruče nejakej mladej zlatokopky. Sú chlapi, ktorí v podstate ženami pohŕdajú a zneužívajú ich len v čase, kedy v politike, teda keď sme v Národnej rade, tak budem hovoriť o politike najmä, v čase predvolebnej kampane a vtedy, keď potrebujú získať alebo vymáviť, vyvábiť ich hlasy na to, aby ich opäť zvolili k moci, aby mohli opäť realizovať svoju, povedzme si v tejto sále a aby sme to premietli na realitu, svoju sociálnu politiku. Sú chlapi, ktorí sa nehanbia a neštítia klamať ženy, matky. Sú chlapi, ktorí im dávajú na MDŽ kvetinky a tvária sa, ako veľmi na ne myslia, ale v skutočnosti im ide iba o to aby od nich tie hlasy vymá... vymá... neviem to povedať, dobre, dostali. A následne, aby im v podstate mohli ubližovať, lebo okrádať ich rodinu, rozkrádať z nášho spoločného je takisto potom ubližovať tej žene matke. Krásne to však vidíme na dátach, nemusíme si tu hovoriť možno reči, ale tie fakty nepustia a krásne vidíme, ako tie vlády sociálne cítiace, vraj sociálne cítiace Fica a Pellegriniho za pomoci Danka „pomáhali" rodinám s deťmi. Ako pomáhali ženám matkám. Čiže v roku 2013 daňový bonus a prídavky boli dokopy 44,13 eur Žiadna kríza, nič. Peniaze sa hrnuli do štátneho rozpočtu z roka na rok, miliardy eur navyše, nebolo treba financovať ani covid, ani Ukrajinu, ani energokrízu, ani prudký nárast cien, výdavkov domácnosti alebo teda čokoľvek, čo spôsobí výrazný rast inflácie, či už pri výdavkoch štátu, výdavky na mzdy a podobne. Nebolo treba financovať nič a to isté bolo aj nasledujúcich osem rokov. A podpora pre rodinu s deťmi sa vyvíjala, daňový bonus a prídavky nasledovne. Roky 2013 až 2020 poviem: 44,13, 44,93, 44,93, 44,93, 44,93, 45,24, 46,51, 47,67. Dokopy za osem rokov tieto vraj sociálne cítiace vlády boli schopné zvýšiť podporu na dieťa v rodine dokopy o 3,54 eur. Za osem rokov o 3,54 eur. Ak by nenasledovali roky nasledujúce, tak by sme si možno povedali, že teda to je asi taký štandard, že vlastne toto je tá sociálna politika a toto je politika, keď sociálne cítiaci nejaký premiér, či už Fico alebo Pellegrini za pomoci Danka, pomáhajú rodinám. Ešte raz. Osem rokov, kde nebola žiadna kríza, od roku 2013 do roku 2020, počas toho obdobia sa vystriedali dve Ficove vlády, druhá, tretia a ešte nastúpil aj Pellegrini, peniaze sa len hrnuli a oni boli schopní dokopy zvýšiť podporu na dieťa o 3,84 eur. Východzí stav bol 44 eur, čiže 3,84, to je koľko dokopy, možno 7-8%. Čiže v priemere zvyšovanie ročnej podpory, ale teda ročné zvyšovanie podpory na dieťa o 1 %. A toto vraj bola sociálna politika Roberta Fica a Petra Pellegriniho. Zvýšenie podpory na dieťa o 1 %, počujete dobre, o 1 % ročne. Viete, koľko ho teda zvýšila tá veľmi zlá Matovičova vláda alebo tá naša koalícia, ktorá vládla počas extrémne ťažkých kríz? Tí sociálni demokrati, vraj sociálne cítiaci, v skutočnosti sociálne cítiaci len so svojimi peňaženkami a peňaženkami svojich rodín zvyšovali o 1 %. My dokopy v absolútnej sume o 152,33 eur a v porovnaní s tým východzím stavom je to plus 320 %. Ja viem, že vy si o svojich voličoch a voličkách, keďže sa bavíme o daňovom bonuse na ženy, myslíte, že sú hlúpe a že vlastne ony to nevedia porovnať. A tým pádom stačí, že im budete rozprávať svoje rozprávky, postrašíte ľudí, tak ako postrašil ľudí včera Fico, na všetko zabudnú a budú sa večer prežehnávať s tým, že nie k pánu Bohu sa budú modliť, ale k Robertovi Ficovi a Petrovi Pellegrinimu, jako oni strašne teda myslia na nich a na ich rodiny. Ešte raz, toto sú fakty, ktoré sa už poprieť nedajú a ktoré nezmeníte. Za osem rokov, keď ste nemali absolútne žiadnu krízu a peniaze sa vám hrnuli, ste zvyšovali podporu na dieťa o jedno jediné percento ročne v priemere. To ste tam mali ešte štyri roky, že ste nezvýšili vôbec nič. Dobre? V priemere o jedno jediné percento. A ja sa teraz prihováram tej časti vašich voličiek, ktoré počítať vedia a ktoré teda vedia, aký je rozdiel, keď my sme zvýšili podporu o 320 %, zo 47 eur na 200 eur, a vy keď ste zvyšovali o jedno jediné percento. Ešte raz, viem a to už po tých rokoch si uvedomujem, že celý úspech vašej politiky ste postavili na tom, že ste presvedčení, hlboko ste presvedčení, že máte dostatočnú masu hlúpych voličov, ktorí počítať nevedia, a preto ich môžete klamať alebo im môžete zamlčať fakty a nevedia porovnať, aký je rozdiel, keď osem rokov zvýšite o 1 % a keď niekto zvýši za jeden rok o 320 %. Podľa vašej logiky vy predpokladáte, že tí vašie, vaše voličky a vaši voliči si myslia, že osemkrát po 1 % je viac ako za jeden rok o 320 %. Zrejme im to vysvetľujete tak, že osem je viac ako jeden rok a tým pádom ste tým voličom alebo teda tým rodičom takýmto spôsobom pomohli výrazne viac. A presne takto pod pristupujete aj k samotným ženám matkám. Dávate im a v podstate tam im ani nedávate navyše, no možno teoreticky, že keď tá ružička alebo ten hrebíček z roka na rok stojí jemne viac, dávate im každý jeden MD, každé jedno MDŽ im dávate presne rovnako jeden kvietok. A tým vyjadrujete im celoročnú lásku a hovoríte, že ako veľmi vám na životoch matiek na Slovensku záleží. Ako veľmi vám záleží na ženách. V skutočnosti za osem rokov ste pre ženy matky neurobili absolútne nič. Ani jedno jediné opatrenie, ktorým by ste ženám matkám pomohli, ale zase opäť vychádzate z predpokladu, že máte väčšinu hlúpych voličov, mňa to mrzí, že takto podceňujete svojich voličov a tým pádom predpokladáte, že oni nedokážu zistiť, že vlastne vy ich tou ružičkou pri MDŽ len permanentne oblbujete, udržujete ich v stave, že na ne myslíte, ale to, že potom následne im nič nedáte, tak vlastne oni si to nedokážu navzájom spárovať a nedokážu pochopiť, že vlastne vám sú tie ženy matky úplne ukradnuté. Práve preto predkladáme návrh zákona, ktorý veľmi elegantným a sociálne spravodlivým spôsobom má zabezpečiť rovnakú podporu pre ženu matku, či už je to žena matka, ktorá zarába málo, alebo žena matka, ktorá zarába veľa, bez ohľadu na to, koľko zarába, navrhujeme, aby každá žena matka, keď vychováva dieťa do 15 rokov, mala podporu od štátu, pomocnú ruku štátu 100 eur mesačne. Ale keďže dovolíte, chcem vám dať priestor, aby ste sa vyrozprávali, takže ja počkám, kým tu bude ticho, a potom budem pokračovať. (Ruch v sále.)